钦定古今图书集成/明伦汇编/官常典/第753卷 > 朱一统 姚启崇 朱迥滼 魏岁史 刘进
## 钦定古今图书集成/明伦汇编/官常典/第753卷 > 朱一统 姚启崇 朱迥滼 魏岁史 刘进

按《明外史杨暄传》：贼陷西安，属邑望风降。蒲城知县
朱一统独谋拒守，曰：“吾家七世衣冠，安可臣贼？”或言
他州县甲榜者，皆已纳款，一统曰：“此事宁论资格耶？”
以体肥，令家人扩井口以待。会衙兵叛，夺印趣迎降，
一统瞋目叱曰：“吾一日未死，印不可得！”日暮，左右尽
散，从容赴井死。县丞沁源姚启崇亦死焉。一统，平定
人，起家一榜。有朱迥滼者，沈府宗室也，由宗贡生为
白水知县，明习吏事，下不敢欺。贼潜入城，犹手弓射
贼，与学官魏岁史刘进并被难。